b'\n_START_ARTICLE_\nLjudmila Kerin\n_START_SECTION_\nPredvojno \xc5\xbeivljenje\n_START_PARAGRAPH_\nDru\xc5\xbeina Kerin je imela kmetijo v Velikem Podlogu, o\xc4\x8de pa je umrl mlad, zaradi \xc4\x8desar se je dru\xc5\xbeina te\xc5\xbeko pre\xc5\xbeivljala. Milka, kot so Ljudmilo klicali doma\xc4\x8di, je osnovno \xc5\xa1olo obiskovala v rodnem kraju, \xc5\xa1tiri razrede me\xc5\xa1\xc4\x8danske \xc5\xa1ole pa je dokon\xc4\x8dala v Kr\xc5\xa1kem. Po kon\xc4\x8danem \xc5\xa1olanju je ostala doma na kmetiji, kjer je pomagala materi pri vzgoji \xc5\xa1tirih bratov in sester. _NEWLINE_\xc5\xa0e pred izbruhom druge svetovne vojne v Sloveniji se je  Milka  povezala z revolucionarjem Francom Packom, njuno sodelovanje pa se je \xc5\xa1e poglobilo po njegovem povratku iz Koncentracijskega tabori\xc5\xa1\xc4\x8da v Bile\xc4\x87i. Pacek je Milko za\xc4\x8del vpeljevati v politi\xc4\x8dno dejavnost, skupaj pa sta po izbruhu sovra\xc5\xbenosti v letu 1941 predstavljala osrednji figuri organizacije narodno-osvobodilnega gibanja v Kr\xc5\xa1kem in njegovi okolici.\n_START_SECTION_\nDruga svetovna vojna\n_START_PARAGRAPH_\nPo tem, ko je okupator razbil ilegalno skupino  \xc4\x8dlanov KPJ in SKOJa v Kr\xc5\xa1kem ter jih ve\xc4\x8dino postrelil kot talce, je 30. julija 1941 Milka Kerin s Francom Packom prebegnila preko takratne nem\xc5\xa1ko-italijanske meje in se umaknila na Dolenjsko. Nekaj \xc4\x8dasa sta pre\xc5\xbeivela v partizanskem taboru Novome\xc5\xa1ke \xc4\x8dete na Gorjancih, nekaj \xc4\x8dasa pa na polo\xc5\xbeajih na Frati._NEWLINE_Iz Novome\xc5\xa1ke \xc4\x8dete, ki je imela konec oktobra svoj tabor na Brezovi Rebri, sta se premaknila na Kozjansko, da bi stopila v stik s \xc5\xa0tajerskim bataljonom. 26. oktobra 1941 je bila partizanska patrulja izdana,  Milka pa je takrat  padla v roke Nemcem. Iz Kozjega je bila s policijske postaje kasneje prepeljana v sodnijski zapor v Kr\xc5\xa1kem, od tam pa 12. decembra 1941 v sodnijski zapor v Mariboru. Od tam je bila 7. januarja 1942 preme\xc5\xa1\xc4\x8dena v tabori\xc5\xa1\xc4\x8de Bori. 28. aprila 1942 je bila z ve\xc4\x8djo skupino zapornikov izpu\xc5\xa1\xc4\x8dena. Preselila se je k sestri v Slovenj Gradec, kjer je ostala pol leta, nato pa je morala oditi k materi, ki so jo pred tem nasilno preselili v Erenfridersdorf v Nem\xc4\x8dijo. _NEWLINE_\xc5\xbde 2. avgusta 1942 je Ljudmila odpotovala v Ru\xc5\xa1e in se s pomo\xc4\x8djo skupine SKOJevk pridru\xc5\xbeila Ru\xc5\xa1ki \xc4\x8deti. S \xc4\x8deto je sodelovala v bojih po Pohorjum 3. novembra 1942 pa se je \xc4\x8deta pridru\xc5\xbeila Pohorskemu bataljonu. Kerinova je postala sekretarka celice v 1. \xc4\x8deti, kasneje pa politdelegat \xc5\xbeenskega voda. 3. decembra 1942  je bataljon v Josipdolu pri Ribnici na Pohorju napadel nem\xc5\xa1ko policijsko postajo, pri \xc4\x8demer je bil te\xc5\xbeko ranjen komisar Druge grupe odredov Du\xc5\xa1an Kveder - Toma\xc5\xbe. Kerinova je bila naslednji dan kot bolni\xc4\x8darka dodeljena skupini, ki je z ranjenim komisarjem prebila obro\xc4\x8d. V \xc5\xa0kalskih Cirkovcih je tako pozimi v sanitetnem bunkerju skrbela za Du\xc5\xa1ana Kvedra in ni sodelovala v poslednjem boju Pohorskega bataljona 8. januarja 1943 na Osankarici. _NEWLINE_Na za\xc4\x8detku marca 1943 se je  Milka vrnila v operativno enoto. Na Limbarski gori se je priklju\xc4\x8dila Zasavskemu bataljonu, od koder je maja 1943 od\xc5\xa1la v Savinjski bataljon Kamni\xc5\xa1ko-zasavskega odreda. Tam je bila najprej vodnica, nato pa komisarka bataljona. V drugi polovici junija 1943 je od\xc5\xa1la na Pohorje, kjer se je pridru\xc5\xbeila 2. Pohorskemu bataljonu._NEWLINE_Pred kapitulacijo Italije se je na Dolenjskem mo\xc4\x8dno pove\xc4\x8dalo \xc5\xa1tevilo partizanskih enot. Sredi avgusta 1943 se je od 2. Pohorskega bataljona zato odcepila ve\xc4\x8dja skupina, ki se je priklju\xc4\x8dila 6. SNOB \xc2\xbbSlavko \xc5\xa0lander\xc2\xab. Med temi borci je bila tudi Milka Kerin, ki pa se  z brigado ni prebila preko Save na Dolenjsko, temve\xc4\x8d je ostala v Pokrajinskem komiteju KPS._NEWLINE_17. oktobra 1943 je  Kerinova kot delegatinja \xc5\xa1tajerskih \xc5\xbeena-bork na 1. kongresu Slovenske protifa\xc5\xa1isti\xc4\x8dne \xc5\xbeenske zveze v Dobrni\xc4\x8du nastopila kot govornica v imenu \xc5\xa1tajerskih partizank in aktivistk. _NEWLINE_Po ustanovitvi 11. SNOB, 8. januara 1944, se je Milka Kerin ponovno vrnila na Pohorje. Postala je namestnica komisarja 1. bataljona. \xc5\xa0e posebej se je v boju izkazala v bitki med 30. aprilom in 1. majem 1944, ko je 11. SNOB Milo\xc5\xa1a Zidan\xc5\xa1ka v sklopu operacij 14. divizije na \xc5\xa0tajerskem uni\xc4\x8dila  nem\xc5\xa1ko postojanko v Mislinji._NEWLINE_Julija 1944 je bila Milka  na partijskem te\xc4\x8daju, od koder se je v svojo enoto vrnila \xc5\xa1ele v dneh pred za\xc4\x8detkom osvobajanja Gornjesavinjske doline. S \xc5\xa0landrovo brigado je 31. julija 1944 sodelovala pri napadu na Ljubno. Ob koncu bitke, ko je bilo Ljubno \xc5\xbee prakti\xc4\x8dno osvobojeno, jo je smrtno zadela sovra\xc5\xbenikova krogla._NEWLINE_Za narodno herojinjo je bila progla\xc5\xa1ena 21. julija 1953.'